24/02/2021 | Administración LocalProvincial
Deputación Provincial da Coruña
Servizo de Acción Social, Cultural e Deportes. Sección de Educación, Cultura e Deportes
R. P. 2021/6218. Aprobación das bases do XVII Certame de Arte “Isaac Díaz Pardo”

XVII Certame de Arte “Isaac Díaz Pardo” Na liña de apoio á creación artística que leva a cabo a Deputación da Coruña e en homenaxe ao gran creador polifacético cuxo nome suxire a creatividade e a contemporaneidade galega, a Deputación da Coruña convoca o XVII Certame de Arte “Isaac Díaz Pardo” de acordo coas seguintes BASES Primeira Poderán participar todas as persoas galegas ou residentes en Galicia, que traballen no campo da arte. A temática e a técnica da obra serán libres; establecéndose os seguintes límites ás súas dimensións: * Pintura e obra gráfica/obxectos bidimensionais: cada elemento (módulo) que compoña a obra non excederá de 2 x 2 metros. * Escultura/obxectos tridimensionais: cada elemento (módulo) que compoña a obra non excederá de 2 x 2 x 1 metros e 70 kg. A obra ou instalación montada pode exceder desas medidas e presentarse cunhas medidas variables. * Obras audiovisuais ou sonoras: en caso de non presentarse unha obra monocanal, os/as artistas deberán facilitar os dispositivos necesarios para o correcto funcionamento da peza. Cada artista poderá concorrer ao certame cun máximo de unha obra. As obras non poden ser premiadas en ningún outro certame. A orixinalidade da obra e a súa autoría xustificarase mediante unha declaración responsable manifestando ser a persoa autora e titular de todos os dereitos. En consecuencia, a Deputación Provincial da Coruña non se fará responsable das posibles denuncias por plaxio ou eventualidade similar que poideran xurdir, recaendo na persoa participante afectada as accións legais que procedan e asumindo, se é o caso, as indemnizacións que poideran corresponder polos prexuízos ocasionados a particulares ou á organización. As persoas participantes terán a obriga de comunicarlle á Deputación a concesión de calquera premio que obteña a obra presentada, no momento en que esta situación se produza, o que dará lugar á súa exclusión do premio. A convocatoria tramitarase de xeito telemático, a través da plataforma de tramitación electrónica da Deputación (SUBTEL). Dado que a tramitación será telemática: As persoas participantes deberán dispoñer dun único enderezo electrónico que non poderá variar ao longo da tramitación do expediente, ao que se dirixirán as comunicacións. Excepcionalmente, e de xeito xustificado, poderá modificar este enderezo inicial, sempre e cando se lle notifique a circunstancia pertinente á Deputación. Deberán dispoñer de certificado dixital. Segunda Establecese un premio único dotado con 6.500 € e ademais adquirirase obra por un importe máximo de 25.000 €, estando incluídos en todas as cantidades os impostos que lles sexan aplicables. O premio poderá quedar deserto e ser concedido con carácter ex aequo. Neste caso, o seu importe repartirase proporcionalmente entre as persoas que resulten premiadas. O premio non poderá concederse a título póstumo, sin prexuízo dos dereitos de sucesión que poidan exercerse si a beneficiaria falecese despois do fallo do xurado. No caso de que o xurado decida a compra da obra premiada, a súa contía será incluída na cantidade que se destina ás adquisicións, de acordo co criterio seguinte: Se a valoración da obra supera a cantidade que en concepto de premio lle corresponda, esta cantidade será descontada do importe no que estea valorada a obra, para a súa adquisición. No caso de que a valoración sexa menor o importe da adquisición da obra entenderase incluido na cantidade sinalada. A Deputación poderá publicar un catálogo coas obras premiadas e, previo acordo coas súas autoras ou autores, poderá publicar, tamén, aquelas obras que non fosen premiadas e que o xurado considere de calidade. As persoas cuxas obras sexan incluídas na publicación recibirán cinco exemplares do catálogo. Terceira O prazo de presentación de solicitudes determinarase no anuncio de publicación da convocatoria deste premio no BOP da Coruña, a través do Sistema Nacional de Publicación de Subvencións. As solicitudes presentaranse de xeito telemático na sede electrónica da Deputación da Coruña, a través da plataforma de tramitación electrónica da Deputación (SUBTEL). A presentación telemática producirá plenos efectos xurídicos, sempre que a solicitude sexa presentada dentro do prazo establecido e na plataforma citada. Non se terán por presentadas as solicitudes que se acheguen noutros rexistros. Serán rexeitadas automaticamente as solicitudes que conteñan documentos electrónicos que incorporen código malicioso ou dispositivo susceptible de afectar á integridade ou seguridade do sistema, omitan documentos esixidos, non se cumprimenten os campos requiridos como obrigatorios ou cando conteñan incongruencias ou omisións que impidan o seu tratamento. Cuarta A documentación que se ha presentar é a seguinte: * Datos da obra: – Título. – Técnica empregada. – Medidas. – Valoración (impostos incluídos). * Unha foto da obra presentada, en formato JPEG, 150 ppp, tamaño DIN 4. * Certificado ou volante de empadroamento, acreditativo da residencia en algun concello galego (no caso de persoas non galegas). * O currículo do solicitante. * Declaración responsable manifestando ser a persoa autora e titular de todos os dereitos e da súa cesión temporal para os efectos da reprodución total ou parcial da obra e a súa inclusión no catálogo das obras seleccionadas polo xurado. * Declaración expresa de que a obra non foi premiada, ata a data da súa presentación, en ningún outro certame ou premio. * Declaración de consentimento expreso para o tratamento dos datos persoais que constan na solicitude para a participación no XVII Certame de Arte “Isaac Díaz Pardo” de conformidade co establecido na Lei Orgánica 3/2018, do 5 de decembro, de Protección de Datos Persoais e de garantía dos dereitos dixitais. Quinta O xurado estará presidido pola persoa que ocupe a Presidencia da Deputación ou persoa en que delegar e formarán parte del cinco persoas de recoñecido prestixio no ámbito da arte, nomeadas por ela. As funcións de secretaría exerceraas o secretario da Corporación, ou a funcionaria ou funcionario en quen delegue. Para o nomeamento do xurado respectarase a presencia equilibrada de mulleres e homes, en cumprimento do disposto no Capítulo I, artigo 5.2d) do Decreto lexislativo 2/2015, do 12 de febreiro, polo que se aproba o texto refundido das disposicións legais da Comunidade Autónoma de Galicia en materia de igualdade As persoas que integren o xurado estarán sometidas ao deber de abstención nos casos sinalados no artigo 23 da Lei 40/2015, do 1 de outubro, de rexime xurídico do sector público. A composición do xurado darase a coñecer, con anterioridade á súa reunión, na páxina web da Deputación (www.dacoruna. gal), co fin de que se poidan interpor, se é o caso, os recursos legais pertinentes. Sexta O xurado actuará en pleno, en sesión a ser posible única, e será necesaria a asistencia da maioría simple dos seus membros. Para os efectos da validez da súa constitución aplicarase o disposto no art.17 da Lei 40/2015, do 1 de outubro, de rexime xurídico do sector público. As deliberacións serán secretas e delas será redactada a acta correspondente. O xurado valorará, entre outros aspectos, a viabilidade técnica das obras para a súa exposición. O xurado presentará a súa proposta á Presidencia da Deputación, que é o órgano competente para conceder o premio e aprobar as adquisicións. O xurado poderá seleccionar un máximo de 30 obras que considere de calidade para seren incluídas nunha publicación, conforme o establecido na base segunda. O fallo do xurado será inapelable. Terá lugar no segundo semestre de 2021 e será dada a coñecer por medio da páxina web da Deputación: www.dacoruna. gal; a Deputación resérvase o dereito a cambiar a data se é necesario. Sétima 7.1. Preselección. O xurado, despois de ver as solicitudes e as fotografías presentadas, realizará unha primeira selección das obras. Os nomes dos/as autores/as e os títulos das obras que resulten seleccionadas serán publicados na páxina web da Deputación. As obras deberán estar debidamente identificadas na súa parte posterior, incluíndo en calquera caso o seu título, nome do/a autor/a, referencia da solicitude presentada na plataforma SUBTEL, prezos (incluídos os impostos correspondentes), medidas e técnica empregadas nelas, e serán enviadas ao colexio Calvo Sotelo, rúa Archer Milton Huntington 24, 15011 A Coruña, nas datas e horarios que, por medio da páxina web, sexa indicado. Serán por conta das persoas participantes os gastos de envío e de retorno, e o seguro dos riscos de transporte.7.2. Premio. Rematado o prazo de presentación dos orixinais das pezas, o xurado realizará unha nova reunión para seleccionar as premiadas, así como se serán adquiridas. As pezas que non sexan seleccionadas deberán ser retiradas polos seus autores ou autoras no prazo dun mes, que se contará desde a notificación da decisión do xurado, de acordo co sinalado na base sexta da presente convocatoria.7.3. Adquisición. A proposta de adquisición das pezas farase de acordo co criterio do xurado, tendo en conta o sinalado na base segunda. A adquisición das pezas será resolta pola Presidencia da Deputación, que atenderá para a súa aprobación, ao criterio que tivese constituído o fundamento do xurado para a súa decisión. As obras que sexan adquiridas serán obxecto das correspondentes actas de recepción e pasarán a formar parte do patrimonio da Deputación. As persoas autoras deberán presentar as preceptivas facturas, nas que se farán constar os impostos que lles foren de aplicación. A adquisición das pezas supón a extinción do dereito de explotación polas persoas autoras, se ben permanecen inalterables os dereitos morais que a lexislación lles confire. Oitava A Deputación correrá cos gastos de seguros das pezas ao longo do tempo en que permanezan no seu poder, e sempre que se respecten os prazos sinalados para a súa retirada. Aquelas pezas que non sexan retiradas nos prazos establecidos, serán devoltas ás persoas participantes polo medio de transporte que, segundo o criterio da Deputación, sexa considerado mellor, correndo os custos ao cargo daqueles. A Deputación da Coruña non se fai responsable do deterioro, perda, roubo, etc. que poidan sufrir no transporte as pezas enviadas ao Certame. Novena A participación nesta convocatoria supón a total aceptación destas bases. Décima Os datos subministrados teñen a finalidade de poder tramitar esta convocatoria e están protexidos pola Lei Orgánica 3/2018, do 5 de decembro, de Protección de Datos Persoais e garantía dos dereitos dixitais O responsable do tratamento dos datos é a Deputación Provincial da Coruña, e o encargado será a empresa contratada pola Deputación Provincial para coordinar o certame, no caso de se contratar. A lexitimación para o tratamento dos datos persoais contidos nesta solicitude é o consentimento que o asinante outorga á Deputación Provincial coa súa firma. No caso de que sexa denegado o consentimento para o tratamento dos datos persoais, non poderá presentarse ao Certame por imposibilidade de tramitación da solicitude. O destinatario dos datos é a Deputación Provincial que non cederá datos a terceiros, salvo obriga legal. Os datos facilitados conservaranse ata a finalización da tramitación da convocatoria. As persoas que participen na convocatoria teñen os dereitos a acceder, rectificar ou suprimir datos erróneos, solicitar a limitación do tratamento dos seus datos así como opoñerse ou retirar o consentimento e solicitar a portabilidade dos mesmos en calquera momento. Estes dereitos poderán exercerse perante as oficinas centrais da Deputación sitas na Av. Porto da Coruña, 2, 15003 A Coruña ou ben a través de medios electrónicos, dirixindo un correo ao enderezo delegadodeprotecciondedatos@dacoruna. gal. Pode consultar a política de privacidade da Deputación na dirección //www.dacoruna. gal/avisos/politica-privacidade. A Coruña, 22 de febreiro de 2021. O presidente O secretario Valentín González Formoso José Luis Almau Supervía